Frank Aaen (EL), 2005-04-28:
Der har mildt sagt været mange pæne ord i den her debat, men til gengæld lige så lidt, når det er kommet til det konkrete.
F.eks. når vi diskuterede retsforfølgelse af dem, der har ansvaret for tortur mod krigsfanger, blev der sagt, at det klarer retsvæsenet.
Men når vi så påpeger den amerikanske regerings åbenlyse medansvar for det, der er sket med behandlingen af fanger, så ved man ingenting.
Der mener man godt, man kan dømme, at det er der ingen brug for at få behandlet.
Endnu værre bliver det i virkeligheden, når vi snakker om behandlingen af fanger på Guantanámo.
Her har vi diskuteret, om det må fastslås, at der allerede er sket krænkelser på Guantanámo.
Det kan vi ikke sige noget om, siger V og K. Der må jeg sige helt klart, at det undrer mig ganske meget på baggrund af det, jeg læste op i en kort bemærkning til fru Pia ChristmasMøller fra De Konservative, nemlig at mange internerede har været underkastet grusom, umenneskelig og nedværdigende behandling, som har fundet sted som et direkte resultat af en officiel politik bemyndiget fra højeste sted i den amerikanske regering, og at man derfor opfordrer USA til at ophøre med at torturere og give internerede i Guantanámolejren en dårlig behandling og i stedet give dem en retfærdig rettergang eller løslade dem.
De ting var jo noget, der var taget ud af en resolution, som blev vedtaget i Europarådet i går.
Det undrer mig meget, at fru Pia ChristmasMøller bare kan sige, at det er de så imod, for den udtalelse fra Europarådets parlamentarikere blev stort set vedtaget enstemmigt, herunder med stemmer fra hr. Rune Lund fra Enhedslisten – det er ikke så overraskende – men også fra fru Hanne Severinsen fra Venstre og fra hr. Jakob Axel Nielsen fra Konservative.
Er der uenighed i Venstre og Konservative?
Er det sådan, at man siger et, når man taler nede i Strasbourg, og det er sådan ved lidt højtidelige lejligheder, og noget andet når man kommer hjem tættere på regeringsmagten.
Jeg forstår det ikke.
Det er et utroligt hykleri efter min opfattelse.
Så vil jeg til sidst lige stille udenrigsministeren et enkelt spørgsmål om Danmarks medansvar for de overgreb på fanger, der foregår rundtomkring.
Efter vores opfattelse i Enhedslisten er der ikke nogen som helst tvivl om, at Danmark har et moralsk og politisk medansvar for alle de overgreb, der foregår, fordi regeringen har koblet os så tæt til den amerikanske regering og dens militær.
Men det, jeg gerne vil vide, er, om vi ikke også har et juridisk ansvar, når Danmark overdrager fanger til en anden stats varetægt uden at være sikker på, at den anden stat har vilje og evne til at overholde Genèvekonventionen.
Vi har jo overdraget fanger, og vi ved, at de ikke har været behandlet efter Genèvekonventionen.
Det gælder selvfølgelig også, vil jeg gerne sige til udenrigsministeren – hvis han har mulighed for at høre efter – hvis Danmark deltager i aktioner, hvor man tager folk til fange, som vi også har gjort i Irak, hvor danske soldater medvirker til at fange folk, og de folk efterfølgende i fangenskab også bliver udsat for grusomheder og overtrædelser af torturkonventionen.
Er det så ikke sådan, at Danmark er direkte medansvarlig for overtrædelse af international ret og krænkelse af f.eks. Genèvekonventionen?
Hermed sluttede forhandlingen.
Afstemning
Hermed sluttede forespørgslen.
Meddelelser fra formanden